**Темэр:** Гъук1эл1 Исуф «Дадэ».

**Мурадыр:** Тэмэму зэхащ1ык1ыу ик1и зыхащ1эу, гъэхуауэ къеджэфу еджак1уэхэр егъэсэн.  
 Къызэджам мыхьэнэ нэхъыщхьэу хэлъыр езыхэм я псалъэк1э къа1уэтэжыфу, къызэджа тхыгъэхэм щыщ 1ыхьэхэр мыхьэнэк1э зэрызэпхар къахутэфу, рассказым и план ягъэувыфу, а планым ипкъ итк1э къызэджэр къа1уэтэжыфу егъэсэн.  
 Тхыгъэр и гъэпсык1эк1э зэпкърахыфу, абы къыщыхъу-къыщыщ1эхэр къагуры1уэу, абы ущииныгъэ-гъэсэныгъэ мыхьэнэр къыхахыфу еджак1уэхэр егъэсэн.  
 Еджак1уэхэм я жьэры1уатэбзэм зегъэужьын, ар шэрыуэу, купщ1аф1эу, зэхэщ1ык1ыгъуэу щытыным елэжьын, гупым щылажьэфу егъэсэн.  
 Къэзыухъуреихь дунейм гулъытэ хуащ1у, ар яхъумэным хущ1экъуу, щ1ыуэпсым зэран хуэхъухэм нэмыплъ ирату, ф1ыр ягъэлъап1эу, мыхъумыщ1эр 1умпэм ящ1у, нэхъыжьхэм я чэнджэщ еда1уэу сабийхэр гъэсэн.  
 **Урокым къэгэсэбэпыпхъэр.** Презентацэхэр, гъатхэм теухуа сурэтхэр, еджак1уэхэм траха видеофрагментхэр, Гъук1эл1 Исуф и гъащ1эмрэ и литературнэ лэжьыгъэмрэ теухуа сурэтхэр, тхыгъэхэр, тхылъ гъэлъэгъуэныгъэхэр, удз хущхъуэ гербарийхэр.

**Урокыр зэрек1уэк1ынур.**

-Фи махуэ ф1ыуэ, ди хьэщ1э лъап1эхэ! Нобэ фэдгъэлъагъуну дыхуейт адыгэ литературэмк1э урок.  
 Нобэрей урокым и мурадщ къызэджам мыхьэнэ нэхъыщхьэу хэлъыр я псалъак1э къа1уэтэжыфу, рассказым план хуагъэувыфу, ар и ухуэк1эгъэпсык1эк1э зэпкърахыфу еджак1уэхэр егъэсэн, я жьэры1уатэбзэм зегъэужьын, гупым щылажьэфу егъэсэн. Къэзыухъуреихь дунейм гулъытэ хуащ1у, ф1ыр ягъэлъап1эу, мыхъумыщ1эр 1умпэм ящ1у, нэхъыжьхэм я чэнджэщ щ1эдэ1уу гъэсэн.

-Иужьрей зэманым и хэк1ып1эщ1эхэм щыщу нэхъ увып1эшхуэ зыубыдыр исследовательскэ(къэхутэныгъэ), проектнэ лэжьыгъэхэращ. Абыхэмк1э еджак1уэхэм дыдэлажьэмэ, ахэр догъасэ творческэ гупсысэк1э я1эу, проблемэр ялъагъуу, ар къа1уэтэфу ик1и абы и хэк1ып1эр езыр-езыру къагъуэтыфу. Ц1ыхум игу иреубыдэ зэджэм щыщу проценти 10-р, процент 20-р зэхихым щыщу, процент 50-р илъагъум щыщу, процент 90-р езым илэжьым щыщу. Абы къыхэк1ыу, си урокым эпиграф хуэсщ1ыну сыхуейт мы псалъэхэр:   
Себгъэсэну уэ ухуеймэ зыгуэрым,  
Хуэм-хуэмурэ сыгъак1уэ…  
Зэ зэпызгъэплъыхь…  
Сегъэ1усэ, си 1эк1э сыгъэубыд,  
Сегъэда1уэ, и мэм сегъэпэм,  
Хъунуми, и 1эф1агъым зэ сегъэплъ…  
Уа, сыту куэдыщэ къэзгъуэтыфыну сэр-сэру!

**I. Еджак1уэхэр темэщ1эм хуэгъэхьэзырын.** Къэк1уэну пычыгъуэхэм къегъэджэн, ахэр зыхэт тхъыгъэмрэ зытхамрэ еджак1уэхэм къегъэгубзыгъыжын.  
 -Ц1ык1ухэ, мы пычыгъуэхэм дыкъевгъаджи къэдвгъэщ1эжыт ахэр зыщыщ тхыгъэм и ц1эмрэ и авторымрэ.

**…**Ди къуажэбгъум гуэлышхуэ 1утщ, бдзэжьей щагъэхъуу. Си ныбжьэгъу Мухьэмэд сэрэ абы куэдрэ док1уэ Мурид дадэ деж. Ар абы хъумак1уэу щы1эщ. Дэ гуэл 1уфэр догъэкъабзэ, бдзэжьейхэм яшхын ядот…(Журт Биберд «Гуэлым).

…-Догуэт, догуэт, зэ, -жи дадэ. –Мыбы и бгъэгум феплъыт, цыр зыгуэрым трихъук1ащ. Мыр гъуэлъхьэжауэ къыщ1эк1ынущ. Шхэну е псы ефэну и абгъуэм къилъэтык1амэ, къашыргъэм кърихужьауэ аращ. Иджыпсту мэзым фхьыи фут1ыпщыж. Арыншами мэз джэдхэр мащ1э дыдэ хъуащ, к1уэдыжыпэнк1э шынагъуэщ…(Шыбзыхъуэ Мухьэдин «Гузэвэгъуэ»).

…Хьэзрэт пэгуным ис бдзэжьейр къыхихри и къару къызэрихькIэ щIы гъурым тридзащ. Дэ жытIэнIауи дыхунэсакъым.  
-Iэу, апхуэдэу ящIрэ, зиунагъуэрэ! Бдзэжьейми псэ Iутщ,-хуабжьу и жагъуэ хъуауэ IуигъэзыкIыжащ лIыжьым. Дэри жытIэнур дымыщIэу дыщытт, Мурид дадэ дыкIэлъыплъу…(Журт Биберд «Гуэлым» )

Пычыгъуищыр я темэк1э зрегъэлъытын, ахэр зэрызэпыщ1ар жегъэ1эн, яджыну темэщ1эмрэ ар зытеухуауэ щытынумрэ къегъэхутэн.

-Мы пычыгъуэхэр я темэк1э зэфлъытыт, сыт мыхэр зэрызэпыщ1ар? *(Пычыгъуищми дадэ хэтщ, щ1ыуэпсыр тхъумэнымк1э дадэ и чэнджэщхэр къыхощ)  
Къыжыф1эт ахэр.*

Гуэлым к1элъыплъын

Дадэ   
и  
чэнджэщхэр

Мэз джэдхэр хъумэн

Зи бзэ мыпсалъэхэм яхуэсакъын

**II.Темэщ1эр егъэджын.**

-Нобэ дджыну рассказым и ц1эр сыт?

Иджы рассказым дадэ къыхэщым дынэмысу жыдвгъэ1эт «дадэ» псалъэр щыжыт1эк1э сыт хуэдэ гупсысэ дигу къэк1ыр, дадэм и щытык1эхэр къигъэлъагъуэу сыт хуэдэ псалъэхэр къыжыт1эфыну?

Дадэ

щабэ

1ущ

куэд зыщ1э

-Сыт хуэдэ зэманми, сыт хуэдэ лъэпкъми езым игъэлъап1эу щэн дахэхэр я1эщ. Ди1эщ адыгэхэми лъап1эныгъэу нэхъыжь и чэнджэщ щ1эдэ1уныр. Нарт хъыбархэм щыщ1эдзауэ тхыдэм къыхощыж дадэ здэщы1эм насыпи, хъери,гъэсэныгъи зэрыщы1эр. Мис ноби дэ дджынущ Гъук1эл1 Исуф и рассказ купщ1аф1э «Дадэ»зыф1ищар.  
 Гъук1эл1 Исуф сабийхэм папщ1э итхащ рассказхэр, усэхэр: «Хьэндырабгъуэхэм я бзэ», «Бисмылэхьи», «1эплесин», «Кхъуэ бынымрэ мыщэмрэ», «Бажэм и 1ущагъыр», «Дадэ дахэ» рассказхэр; «Гъатхэ», «Псы1эрышэ», «Гъуэрыгъуапщк1уэ», «Хъарбыз», «Хьэрхьуп» , «Щхьэщытхъу» усэхэр. Ахэр иту къыдэк1ащ «Дадэ дахэ» тхылъыр(2002 гъэ), 2007 гъэм Сухум къалэ къыщыдэк1ащ «Наследие джигита» тхылъыр.

-Текстым фэ щыгъуазэ зыфщ1ыну унэ лэжьыгъэу фи1ащ. Фыкъеджа?.Сыт ар зытеухуар?  
  *(Ар теухуащ дадэмрэ къуэрылъху ц1ык1умрэ я зэхущытык1эм, щ1ыуэпсым, ар хъумэн зэрыхуейм.)*

Рассказым къагурымы1уэу хэт псалъэхэм я мыхьэнэр гъэбелджылын (Тетрадым, нап.134, 1-нэ, 2-нэ лэжьыгъэхэр).

**1умпэм**-зрамыпэсу  
**хъуржын**-къэп ц1ык1у  
**лъакъуащхьэк1э**-лъакъуэк1э зэхаутэу  
**накъыгъэ**-гъэгъа

Рассказыр къызэра1уэтэжын план хуэгъэувын (Тетрадым, нап.134, 3-нэ лэжьыгъэр).

1. ДАДЭРЭ ЩIАЛЭ ЦIЫКIУМРЭ ЯКУ ЛЪАГЪУНЫГЪЭШХУЭ ДЭЛЪЩ.   
2. УДЗЫПЭР КЪЫЗЭРЫХЪЕЙУЭ, ГУБГЪУЭМ ИТЩ ЗЭГЪУСЭУ.  
3. Щ1АЛЭ Ц1ЫК1УР БЖЬЭМ ЕЗЭРЭНЭК1АЩ.  
4. ДАДЭ ЩIАЛЭ ЦIЫКIУР ЕУЩИЙ, ИМЫЩIЭ КУЭД ЖРЕIЭ.  
5.ДАДЭ КЪУЭРЫЛЪХУМ УДЗ ХУЩХЪУЭХЭР ИРЕГЪЭЦIЫХУ.  
6. ПСЫНЩIЭУ ЗОКIУЖ, ДАДЭ КУЭДРЭ ШХЫДЭФЫРКЪЫМ.  
7.БАЛИГЪ ХЪУАМИ, ГУБГЪУЭМ ИХЬЭХУ, ДАДЭР И НЭГУМ КЪЫЩIОХЬЭ.

Рассказыр и ухуэк1эгъэпсык1эк1э зэпкърыхын.

**III. Темэщ1эр егъэбыдыл1эн.**  
Еджак1уэхэр гупит1у гуэшын. 1 гупым дадэм синквейн хуащ1, 2-нэ гупым къуэрылъху ц1ык1ум хуащ1.

**I гуп**  
1. Дадэ.  
2. Акъылыф1э, угъурлы.  
3. Егъасэ, еущий, ец1ыху.  
4. Дадэрэ щ1алэ ц1ык1умрэ ф1ыуэ зэролъагъу.  
5.Ущияк1уэ.   
   
**I I гуп**1. Къуэрылъхур.  
2. Ц1ык1у, зэраншу.  
3. Къыгуры1уэркъым, йода1уэ, щыгъупщэкъым.  
4. Къуэрылъхур дадэ жи1эм йода1уэ.  
5. Насып.

(-Нобэрей урокым и пэ къихуэу дэ проект лэжьыгъэ едгъэк1уэк1ащ, тхылъ ц1ык1у тщ1ащ. Езы ц1ык1ухэм зэхуахьэсри, псалъэжьхэр иратхащ. 1 гупым псалъэжь, нэхъыжьхэм теухуауэ , 2-нэ гупым-хабзэм, нэмысым теухуауэ .Ц1ык1ухэр лэжьэху, девгъэплъыт лэжьыгъэр зэрек1уэк1ам.)

Гупхэм я лэжьыгъэр (синквейныр) магнитнэ доскам к1эралъхьэурэ топсэлъыхь.

-Нобэ Муратрэ Марианнэрэ я дадэм теухуауэ ягъэхьэзыращ презентацэ. Девгъэда1уэт абыхэм къыджа1эну хуейм.

(Дадэм еджак1уэхэм хуащ1а презентацэр къэгъэлъэгъуэн)

-Мы рассказым иджыри сыт хуэдэ гупсысэ хэфлъагъуэрэ дадэрэ щ1алэ ц1ык1умрэ я зэхущытык1эм нэмыщ1, нэхъыжьхэм жа1эм уедэ1уэн зэрыхуейм нэмыщ1?  
*(Щ1ыуэпсыр тхъумэн зэрыхуейр къыхощ мыбы. Гущ1эгъу тхэлъын хуейщ, щ1ыуэпсым щыщ дэтхэнэ зыми и жагъуэ тщ1ы хъунукъым.)*  
-Адыгэхэм игъащ1эм гущ1эгъуншагъэ зэрызэрамыхьам и щапхъэ тхыгъэм къыхэвгъуатэт. *(Игъащ1эм, сэ зэрысщ1эжрэ, ди унагъуэм гущ1эгъуншагъэ щызэрахьакъым, уэ хэт абы уезыгъэсар?)*  
-Сыт дадэ къуэрылъхум жри1эр абы теухуауэ*?(Мы уи хьэлыр зэхомынэмэ, уи 1уэхур зэ1ыхьэнщ, ц1ыхум 1умпэм укъащ1ынщ)*-Сыт щ1ыуэпсыр щ1этхъумэн хуейр?*(Щ1ыуэпсыр щымы1эмэ, гъащ1и щы1энукъым)*-Щ1ыуэпсыращ дэ тшхыри щытт1агъэри къыдэзытыр, ар дымыхъумэмэ, мисс мыбы дыхуэк1уэнущ. Щ1ыуэпсыр зэрытлъэк1к1э зыхуей хуэдгъэзэн хуейщ, абы зэран дызэрыхуэмыхъуным дыхэтын хуейщ. Сытым щыгъуи, ц1ык1ухэ, ар фигу ивгъэлъ.  
-Ижь ижьыж лъандэрэ ц1ыхухэм удзхэмк1э узыфэ куэд ягъэхъужу щытащ. Абы туехуа щ1эныгъэр зы щ1эблэм адрейм ириту щытащ. Тхыгъэхэр къэунэхуа нэужь, ятхыу щ1адзащ. Нобэр къыздэсым дэ къыдогъэсэбэп удз хущхъуэхэр.  
- Дэнэ ахэр къыздитхыр*?(Аптекэм)*   
-Хэт къэзыщыпыр абы щ1элъ удз хущхъуэхэр? *(Хэзыщ1ык1 ц1ыхухэм)*  
-Сыт хуэдэ удз хущхъуэ мы тхыгъэм къыхэщхэр, сыт хуэдэ уз абыхэм ягъэхъужыр?  
*(Губгъуэ джэдгын-псчэм и хущхъуэщ, гриппым и хущхъуэщ. Шыпсыранэ дэгу-щхьэузым и хущхъуэщ. Ф1арий-у1эгъэм, гуэрэфхэм тралъхьэ.)*  
**Доскам ит сурэтхэмрэ удз хущхъуэхэм я ц1эмрэ зэхуегъэхьын.**

**К1эрынэ, хъурмыж (череда)-**бронхит, диабет, гуэрэфым и хущхъуэщ.  
**Джэдуук1э (тысячелистник)**-лъыкъижыр къегъэувы1э, тхьэмщ1ыгъуузым и хущхъуэщ, псчэм, пыхусыхум и хущхъуэщ.  
**Мамкъут (малинэ)**-температурэр ирегъэх.  
**Къэрабэ (одуванчик)**-зэзым, тхьэмщ1ыгъум и хущхъуэщ.  
**Шынэ-шынэ(ромашкэ)-**пыхусыхум, щхьэузым, ныбэузым и хущхъуэщ.

-Иджыри сыт хуэдэ удз хущхъуэ фщ1эхэр? *(Удз хущхъуэ ящ1ахэм я сурэтыр къэгъэлъэгъуэн)*

-Дияпэк1э дунейр хуабэ мэхъу, удзхэр куэду губгъуэм къыщык1ынущ. Нобэ зи гугъу тщ1ахэм щыщ фрихьэл1эмэ, къыфхуэц1ыхужыну? Мис ахэр къэфщыпрэ вгъэгъумэ, щ1ымахуэм сэбэп къыфхуэхъужынущ. Мис мыпхуэдэу тхылъымп1э напэм дэфлъхьэу вгъэгъу хъунущ. Нэхъыбэу вгъэгъуи хъунущ, псалъэм папщ1э., губгъуэ джэдгыныр, ар зэрыжыт1ащи, щ1ы1эузым и хущхъуэшхуэщ. **VI. Урокыр къызэщ1экъуэжын.  
-**Сыт хуэдэ темэ нобэ дджар?  
-Псалъэухахэм къыпыфщэт  
*Сэ нобэ къэсщ1ащ…  
 Гъэщ1эгъуэн сщыхъуащ…  
 Иджыри къэсщ1эну сыхуейщ…*

-Иджы, ц1ык1ухэ, фи ст1олым телътхылъымп1э ц1ык1ухэр къафщти, нобэ ф1ыуэ фылэжьауэ къыфщыхъум, сурэтым гуф1эу къыщывгъэлъагъуэ, фызэрылэжьар фигу иримыхьмэ, иджыри нэхъыф1у сылажьэфынут жыф1эмэ, нэщхъейуэ къэвгъэлъагъуэ.

Иджы нобэрей урокым къыщыфщ1ахэр гъащ1эм къыщывгъэсэбэпыну къыфщыхъумэ, фи тхылъымп1эр пхъуантэ сурэтым и лъабжьэм к1эрывгъапщ1э, къэвмыгъэсэбэпынумэ, хьэуэ, зык1и сыхуейкъым жыф1эмэ, пхъэнк1иилъэ сурэтым илъабжьэм к1эрывгъапщ1э.  
-Псоми еджагъэшхуэ къытхэмык1ми, ц1ык1ухэ, сыхуейщ гъэсэныгъэ дахэ тхэлъу, зэманым дыдек1уу дыпсэуну. Нобэ зэпкърытха рассказри абык1э сэбэп хъуну къысщохъу.

-Абдежым ди урокыр щыдухынщ. Псори хъарзынэу фылэжьащ, ц1ык1ухэ. Нобэрей ди урокым кърихьэл1а ди хьэщ1эхэми ину берычэт бесын вжыдо1э.